Kaap skud vere reg vir nuwe LP's | Maroela Media
Kaap skud vere reg vir nuwe LP's
Die parlement is besig om sy vere reg te skud vir die nuwe groep parlementslede wat dié naweek in die Moederstad gaan aankom vir die aanvang van die sesde demokraties verkose parlement se vyfjaartermyn.
Verwers en skoonmakers werk onverpoos om alles spiekeries te kry vir die aankomelinge wat aanvanklik in hotelle gehuisves gaan word tot die huisvesting in die drie parlementêre dorpies waar LP's en amptenare goedkoop basiese huisvesting kry – Akasiapark, Pelican Park en Laboria Park – toegewys is.
Maandag gaan 'n dag van oriëntasie, die neem van foto's en die invul van vorms wees vir die LP's – die nuwes asook diegene wat terugkeer vir 'n verdere termyn.
Dis 'n groot gebouekompleks om jou weg deur te vind en die eerste paar weke van 'n nuwe parlementstermyn lewer maar altyd 'n paar LP's op wat ietwat verdwaas en verlore soek na vergaderlokale in die soms Bisantynse opset.
Dinsdag gaan partykoukusse die eerste keer vergader. Taktiek, werkswyse, etiket en parlementêre gebruike sal aan nuwe LP's verduidelik word terwyl sommige partye hul nuwe swepe sal aanwys.
Woensdag kom die Nasionale Vergadering die eerste keer byeen. Hoofregter Mogoeng Mogoeng sal elke LP insweer (dit neem lank – hulle staan gewoonlik in groepe van tien voor die speakerstoel en lê hul ampseed in 'n kakofonie van gelyktydige klank af).
Daarna sal Mogoeng die verkiesing van die speaker hanteer. Nadat die speaker verkies is, verlaat hy die lokaal uit respek vir die skeiding van magte tussen die geregtelike, uitvoerende en wetgewende gesag. Die nuwe speaker hanteer daarna eers die verkiesing van die nuwe adjunkspeaker en dan die verkiesing van die nuwe president.
Enige van die 400 lede van die Nasionale Vergadering kan as president genomineer word. As daar meer as een nominasie is, word die president deur middel van geheime stemming verkies – wat met die verkleinde ANC-meerderheid dalk net meer drama as in die verlede kan oplewer.
Nadat die president verkies is, word elke politieke party die geleentheid gegee om 'n woord van gelukwensing te spreek voordat die Nasionale Vergadering verdaag.
Die nuwe president word Saterdag 25 Mei op Loftus Versfeld in Pretoria ingehuldig. Die aankondiging van die kabinet word op 26 of 27 Mei verwag, hoewel daar geen wetlike afsnypunt daarvoor is nie.
Boer en tuinier op plaas oorval, aangerand
Die gebeure in Kaapstad laat my koud. Daar is 23 miljoen mense wat verkies het om nie deel van die klugspel te wees nie.
Daar sal baie geld gespaar kan word as Suid-Afrika net een hoofstad het…
Die proses van Orientasie neem nie in alle gevalle net een dag nie! Orientasie en inburgering in die gestoeltes van die Groot P/ment kan soms 'n sitting of twee neem. Elke parlementslid maak meer as R1 miljoen per jaar sonder die byvoordele van behuising rondrits/vlieg (hopelik met ons eie bank-rot SAL) ens ens. Die kossies in groot tent is ook nie te versmaai nie. Hopelik geniet die ou spulletjie dit vir die volgende 5 jaar terwyl die stemvee voortploeter in die 25 jaar oue demo-crazy!
Los hierdie geldvermorsing en gee aandag aan misdaad en werkskepping
Wie de hel is hulle dat alles vir hulle spiekeries gekry moet word. Al die staats geboue val uitmekaar en dienslewering is pateties, maar die spul idiote moet alles reg wees.